Norjalaisen maahanmuuttoa vastustavan ryhmän Facebook-sivulle ladattu kuva herätti kiivasta keskustelua.

Viime viikolla norjalaiseen Fedrelandet viktigst (Isänmaa ensin) -nimiseen Facebook-ryhmään ladattiin kuva, jonka moni ryhmän jäsenistä luuli esittävän burkaan pukeutuneiden musliminaisten ryhmää bussissa. Tarkemmin kuvaa katsoessa kuitenkin huomaa sen esittävän tyhjiä bussin penkkejä, jotka ehkä etäisesti muistuttavat ihmishahmoja.

Ryhmään kuvan ladannut henkilö varusti sen saatetekstillä, jossa kysyttiin, mitä ryhmän jäsenet kuvasta ajattelevat. Kuvan alle ilmaantui satoja vastauksia, joista monissa oli vihamielinen ja pelokas sävy.

– Näyttää pelottavalta, kieltää pitäisi. Et koskaan voi tietää mitä siellä alla on. Saattaa olla aseistettuja terroristeja, yksi kommentoija kirjoitti The Local- lehden mukaan.

– Luulin vuoden 2050 näyttävän tältä, mutta se tapahtuu NYT!!!, toinen kirjoitti.

Amerikkalaislehti Washington Postin mukaan kuvan ryhmään ladannut henkilö kertoi kyseessä olleen käytännön pila.

– Sain siitä hyvät naurut, hän sanoo lehden mukaan.